**MINISTERUL MEDIULUI, APELOR ȘI PĂDURILOR**



**ORDIN**

**Nr. .……...... din ….…... 2025**

**privind modificarea** **Ghidului specific** **privind regulile și condițiile aplicabile finanțării din fonduri europene aferente Planului național de redresare și reziliență în cadrul apelului de proiecte PNRR/2022/C2/I.1.A, pentru subinvestiția I.1.A. ”Sprijin pentru investiții în noi suprafeţe ocupate de păduri”, investiția 1: Campania națională de împădurire și reîmpădurire, inclusiv păduri urbane, schemă de ajutor de stat, componenta 2: Păduri și protecția biodiversității, aprobat prin Ordinul ministrului mediului, apelor și pădurilor
nr. 3027/2022**

Având în vedere Referatul de aprobare nr. DGPNRR/87413/04.08.2025 al Direcției Generale Planul Național de Redresare și Reziliență, precum și Avizul nr. ............./............................ emis de Ministerul Investițiilor și Proiectelor Europene;

În baza prevederilor:

* Acordului de finanțare privind implementarea reformelor și/sau investițiilor finanțate prin Planul național de redresare și reziliență nr. 26.595/08.03.2022, încheiat între Ministerul Investițiilor și Proiectelor Europene și Ministerul Mediului, Apelor și Pădurilor;
* Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență;
* Deciziei de punere în aplicare a Consiliului de aprobare a evaluării planului de redresare și reziliență al României din data de 03 noiembrie 2021 (CID);
* Regulamentului (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19;
* Regulamentului (UE) 2021/240 al Parlamentului European și al Consiliului din 10 februarie 2021 de instituire a unui Instrument de sprijin tehnic;
* Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobată prin Legea nr. 230/2021, cu modificările și completările ulterioare;
* Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobată cu modificări și completări prin Legea nr. 178/2022, cu modificările și completările ulterioare;
* Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, precum și ale art. 1 alin. (15) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare;
* Ordinul ministrului mediului, apelor și pădurilor nr. 2121/2022 privind aprobarea Schemei de ajutor de stat „Sprijin pentru investiții în noi suprafețe ocupate de păduri”, cu modificările și completările ulterioare.

În temeiul prevederilor art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare,

**ministrul mediului, apelor și pădurilor** emite următorul

**O R D I N :**

**Art. I. –** Ghidul specific privind regulile și condițiile aplicabile finanțării din fonduri europene aferente Planului național de redresare și reziliență în cadrul apelului de proiecte PNRR/2022/C2/I.1.A, pentru subinvestiția I.1.A. „Sprijin pentru investiții în noi suprafeţe ocupate de păduri”, investiția 1: Campania națională de împădurire și reîmpădurire, inclusiv păduri urbane, schemă de ajutor de stat, componenta 2: Păduri și protecția biodiversității, aprobat prin Ordinul ministrului mediului, apelor şi pădurilor nr. 3027/2022, publicat în Monitorul Oficial al României, Partea I, nr. 1134 și nr. 1134 bis din 24 noiembrie 2022, cu modificările ulterioare, se modifică după cum urmează:

1. **La secțiunea 2.1. „Ce tip de apel de proiecte se lansează”, paragraful al doilea va avea următorul cuprins:**

„Sesiunea va fi de tip apel deschis pentru toți solicitanții eligibili, pe principiul „primul venit, primul servit” în limita bugetului maxim eligibil alocat, respectiv până la epuizarea alocării financiare totale, dar nu mai târziu de 1 septembrie 2025”;

1. **Secțiunea 2.2. „Perioada în care pot fi depuse cereri de sprijin”, va avea următorul cuprins:**

„○ Data deschidere sesiune: 25.11.2022, ora 12:00;

 ○ Data și ora de începere a depunerii de proiecte: 25.11.2022, ora 12:00;

 ○ Data limită de depunere a proiectelor: 1 septembrie 2025.”

**3. La Secțiunea 5.1, prevederile paragrafului al cincilea se abrogă, iar prevederile paragrafului al șaselea va avea următorul cuprins**:

„Dacă plantația nu a fost instalată până la data de 30 iunie 2026, finanțarea nu mai poate fi efectuată conform schemei de ajutor”.

**4**. Anexa nr. 9 la Ghidul de finanțare se modifică și se înlocuiește cu Anexa care face parte integrantă din prezentul Ordin.

**Art. II. –** La data intrării în vigoare a prezentului ordin, modificările prevăzute la art. I se aplică tuturor proiectelor depuse de către beneficiarii selectați în cadrul apelului de proiecte PNRR/2022/C2/S/I.1.A, pentru subinvestiția I.1.A „Sprijin pentru investiții în noi suprafeţe ocupate de păduri”, investiția 1: „Campania națională de împădurire și reîmpădurire, inclusiv păduri urbane”, schemă de ajutor de stat, componenta 2: „Păduri și protecția biodiversității”.

**Art. III**. - Prezentul ordin se publică în Monitorul Oficial al României, Partea I.

**MINISTRUL MEDIULUI, APELOR ȘI PĂDURILOR**

 **Diana – Anda BUZOIANU**

Anexa

La Ordinul ministrului mediului, apelor si pădurilor nr................../2025

(Anexa nr. 9 la Ghidul de finanțare)

**CONTRACT DE FINANȚARE**

**Nr....................**

**Pentru proiectul „...............................”**

**Cod proiect: ....................**

**finanțat prin**

**Planul Național de Redresare și Reziliență**

**Apel nr. PNRR/2022/C2/I.1.A**

**Pilonul 1. Tranziția Verde**

**Componenta C2: Păduri și protecția biodiversității**

**Investiția 1. Campania națională de împădurire și reîmpădurire, inclusiv păduri urbane**

**Subinvestiția I.1.A. ”SPRIJIN PENTRU INVESTIȚII ÎN NOI SUPRAFEŢE OCUPATE DE PĂDURI”**

**Având în vedere prevederile:**

* Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență;
* Deciziei de punere în aplicare a Consiliului de aprobare a evaluării planului de redresare și reziliență al României din data de 03 noiembrie 2021 (CID) actualizata in urma renegocierii prin Decizia nr.COM(2023) 747 final;
* Regulamentului (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19;
* Regulamentului (UE) 2021/240 al Parlamentului European și al Consiliului din 10 februarie 2021 de instituire a unui Instrument de sprijin tehnic;
* Memorandumului nr. 38215/15.04.2021, aprobat în ședința Guvernului din data de 20 ianuarie 2021, cu tema: mandatarea Ministerului Investițiilor și Proiectelor Europene (MIPE) pentru a desfășura procedurile de negociere cu Comisia Europeană, în vederea aprobării PNRR şi a cererii de împrumut prevăzute la art. 14 din Regulamentul (UE) nr. 2021/241 al Parlamentului European și al Consiliului;
* Memorandumului nr. 2655/THG/10.11.2021 cu tema: mandatarea Ministerului Investițiilor și Proiectelor Europene pentru semnarea Acordului privind contribuția financiară în conformitate cu art. 23 din Regulamentul (UE) 2021/241 al Parlamentului European și al Consiliului de instituire a Mecanismului de redresare și reziliență, pentru finanțarea Planului național de redresare și reziliență a României;
* Memorandumului nr. 728117/10.11.2021 cu tema: aprobarea negocierii și a semnării Acordului de împrumut (Mecanismul de redresare și reziliență) dintre Comisia Europeană și România, în valoare de 14.942.153.000 EUR și semnarea acestuia de către ministrul finanțelor;
* Acordului privind contribuția financiară și Acordul de împrumut, încheiate în cadrul Mecanismului de redresare și reziliență pentru finanțarea Planului Național de Redresare și Reziliență (PNRR);
* Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi reziliență necesar României pentru accesarea de fonduri externe rambursabile şi nerambursabile în cadrul Mecanismului de redresare şi reziliență aprobată prin [Legea nr. 231/2021](https://legislatie.just.ro/Public/DetaliiDocumentAfis/246791), cu modificările și completările ulterioare;
* Ordonanței de urgență a Guvernului nr. 134/2021 pentru aprobarea [Acordului de împrumut](https://legislatie.just.ro/Public/DetaliiDocumentAfis/249885) (Mecanismul de redresare și reziliență) dintre Comisia Europeană și România, semnat la București la 26 noiembrie 2021 și la Bruxelles la 15 decembrie 2021;
* Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare şi reziliență, precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă, aprobată cu modificări și completări prin Legea nr. 178/2022, cu modificările și completările ulterioare;
* Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanţei de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare şi rezilienţă precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă, cu modificările și completările ulterioare;
* Ordonanţei de urgență a Guvernului nr. 70/2022 privind prevenirea, verificarea şi constatarea neregulilor/dublei finanțări, a neregulilor grave apărute în obținerea şi utilizarea fondurilor externe nerambursabile/rambursabile alocate României prin Mecanismul de redresare şi rezilienţă şi/sau a fondurilor publice naționale aferente acestora şi recuperarea creanțelor rezultate aprobată cu modificările și completările ulterioare prin Legea nr.227/2023;
* Ordonanţei de urgenţă a Guvernului nr. 35/2022 pentru aprobarea măsurilor necesare realizării campaniei naţionale de împădurire şi reîmpădurire prevăzute în Planul naţional de redresare şi rezilienţă,aprobată cu modificările și completările ulterioare prin Legea nr.236/2023 cu modicările și completările ulterioare;
* Ordinului ministrului mediului, apelor și pădurilor nr. 2121/2022 privind aprobarea Schemei de ajutor de stat „Sprijin pentru investiții în noi suprafețe ocupate de păduri”;
* Ordinului ministrului mediului, apelor și pădurilor nr. 3027/2022 pentru aprobarea Ghidului specific privind regulile şi condiţiile aplicabile finanţării din fondurile europene aferente Planului naţional de redresare şi rezilienţă în cadrul apelului de proiecte PNRR/2022/C2/I.1.A, pentru subinvestiţia I.1.A ''Sprijin pentru investiţii în noi suprafeţe ocupate de păduri'', investiţia 1: Campania naţională de împădurire şi reîmpădurire, inclusiv păduri urbane, schemă de ajutor de stat, componenta 2: Păduri şi protecţia biodiversităţii, denumit în continuare ***Ghid specific***, cu modificările și completările ulterioare.
* Manualului de identitate vizuală elaborat de Ministerul Investițiilor și Proiectelor Europene, precum și cu orice alte prevederi comunitare și naționale incidente, denumite în continuare „Legea aplicabilă”;

**Părțile:**

**MINISTERUL MEDIULUI, APELOR ȘI PĂDURILOR,** în calitate de **coordonator de reforme și/sau investiții pentru Planul național de redresare și reziliență**, denumit în continuare MMAP, având sediul principal înregistrat în municipiul București, Bulevardul Libertății nr. 12, sector 5, România, cod poștal 040129, telefon: 004 021 408 9521, fax: 004 021 312 4227, e-mail cabinet.ministru@mmediu.ro, cod de înregistrare fiscală 16335444, reprezentat legal de....................., ministru,

Şi

**Beneficiar ................................**, în calitate de **beneficiar**, având sediul principal înregistrat în ................, str. ................ nr. .............., județ ..............., România, telefon ..................., fax ..................., e-mail: ........................... , cod de înregistrare fiscală ..............., reprezentat legal de domnul/doamna ..................., (*funcția*) ..................,

 **au convenit încheierea prezentului Contract de finanțare, în următoarele condiții:**

**Precizări prealabile:**

* + 1. În prezentul contract de finanțare, cu excepția situațiilor când contextul prevede altfel sau a unei prevederi contrare:
			1. cuvintele care indică singularul includ şi pluralul, iar cuvintele care indică pluralul includ şi singularul;
			2. termenul „zi” reprezintă zi calendaristică, dacă nu se specifică altfel;
			3. referirea la persoane include atât persoane fizice, cât şi persoane juridice.
		2. Trimiterile la actele normative includ și modificările și completările ulterioare ale acestora, precum și orice alte acte normative subsecvente.
		3. În cazul în care oricare dintre prevederile prezentului contract de finanțare este sau devine nulă, invalidă sau neexecutabilă conform legii, legalitatea, valabilitatea şi posibilitatea de executare a celorlalte prevederi din prezentul contract de finanțare vor rămâne neafectate, iar Părțile vor depune eforturile necesare pentru a realiza acele acte și/sau modificări care ar conduce la același rezultat legal și/sau economic care s-a avut în vedere la data încheierii contractului de finanțare.
		4. Nicio prevedere a prezentului contract nu poate fi interpretată ca reprezentând o permisiune pentru neîndeplinirea altor obligații legale ce revin părților ca urmare a prevederilor legislației naționale şi comunitare incidente.
		5. În cazul în care există contradicții sau diferențe între prevederile prezentului contract, pe de o parte şi cele ale legislației incidente, pe de altă parte, acestea din urmă prevalează.
		6. Beneficiarul nu va putea invoca necunoașterea dispozițiilor legale care reglementează prezentul Contract de finanțare.
		7. Termenii, expresiile şi acronimele utilizate în prezentul contract de finanțare sunt în conformitate cu prevederile legislației incidente.
		8. Finanțarea din fonduri externe nerambursabile acordate României, în cadrul Planului Național de Redresare și Reziliență (PNRR) este stabilită în termenii și condițiile prezentului contract.

**Art. 1.**  **Obiectul contractului de finanțare**

1. Prezentul contract stabilește drepturile și obligațiile părților, precum și termenii și condițiile aplicabile pentru accesarea fondurilor europene în cadrul Planului național de redresare și reziliență, în vederea implementării proiectului „.............................**”,**cod proiect: ......................**,** denumit în continuare ***Proiect***, încheiat pe durata stabilită la art. 2 şi în conformitate cu Ghidul specific și obligațiile asumate prin prezentul Contract de finanțare, inclusiv Anexele care fac parte integrantă din acesta.
2. Finanțarea nerambursabilă este acordată în baza Schemei de ajutor de stat "Sprijin pentru investiții în noi suprafețe ocupate de păduri" aprobată prin Ordinul ministrului mediului, apelor și pădurilor nr. 2121/2022, cu completările și modificările ulterioare.
3. Cererea de sprijin depusă de beneficiar, declarată eligibilă ca urmare a verificărilor, modificărilor şi completărilor efectuate pe parcursul etapei de evaluare, împreună cu Proiectul tehnic de împădurire, fac parte integrantă din prezentul Contract.
4. Beneficiarul acceptă finanțarea nerambursabilă și se angajează să implementeze Proiectul pe propria răspundere, în conformitate cu prevederile cuprinse în prezentul Contract și cu legislația națională și comunitară în vigoare.

**Art. 2 Durata contractului de finanțare, perioada de implementare și durabilitate a Proiectului**

1. Prezentul Contract de finanțare intră în vigoare și produce efecte de la data semnării acestuia de către ultima parte și se finalizează la încheierea perioadei stabilite pentru menținerea investiției, respectiv o perioadă de minim 20 de ani calculată de la înființarea plantației.
2. După semnarea prezentului contract, lucrările de înfiinţare a plantaţiilor forestiere se vor realiza de regulă cel târziu la începutul următorului sezon de vegetaţie, fără însă a depăși data calendaristică de 31 mai a anului respectiv.
3. Prin excepție de la alin. (2), în cazuri deosebite, documentate în mod temeinic de beneficiar, se poate decala înfiinţarea plantaţiei cu maximum un an faţă de termenul prevăzut, dar nu mai târziu de 30 iunie 2026.
4. Durata de execuţie a lucrărilor de întreţinere a plantaţiilor este cea stabilită în proiectul de împădurire depus de beneficiar, diferenţiat, în funcţie de specia principală utilizată.
5. Dacă plantația nu a fost instalată până la data de 30 iunie 2026, finanțarea nu mai poate fi efectuată conform schemei de ajutor.
6. Beneficiarul se obligă să mențină investiția pe o perioadă de durabilitate de minimum 20 ani de la înființarea plantației, respectând condiţiile referitoare la realizarea lucrărilor de împădurire și întreținere a plantaţiilor prevăzute de Ghidul specific.
7. Perioada de implementare include în mod obligatoriu cel puțin următoarele etape: întocmirea proiectului tehnic de împădurire care se realizează înainte de depunerea cererii de sprijin, precum și alte activitățile ce urmează a fi realizate după momentul semnării prezentului contract.
8. În perioada derulării prezentului contract de finanțare, gestionarea tuturor plantațiilor forestiere se va realiza în baza proiectului tehnic de împădurire depus de beneficiar.
9. Prezentul contract își încetează valabilitatea la încheierea perioadei de durabilitate
de 20 ani, calculată de la înființarea plantației, respectând condițiile referitoare la realizarea lucrărilor de împădurire și întreținere a plantațiilor prevăzute în Ghidul specific.
10. După încetarea perioadei prevăzute în contractul de finanțare aferent schemei de ajutor de stat, modul de gestionare a vegetației forestiere trebuie să fie compatibil cu prevederile Codului silvic şi a legislației din domeniul forestier.

**Art. 3 Valoarea contractului de finanțare**

1. Valoarea contractului de finanțare este de **...............** lei, echivalentul a ...............euro, reprezentând partea din sprijinul financiar care se finanțează prin PNRR. Cursul valutar utilizat este cursul InforEuro aferent lunii octombrie 2022 de 1 euro = 4.9481 lei, valabil la data de 31.10.2022.
2. După expirarea perioadei de implementare a PNRR, diferența până la nivelul valorii totale a sprijinului financiar va fi finanțată în conformitate cu prevederile OUG nr. 35/2022 cu modificările și completările ulterioare aprobată prin Legea nr. 236/2023.
3. Intensitatea sprijinului public nerambursabil acordat în baza schemei este de 100% din cheltuielile eligibile.
4. Plățile se vor efectua în lei, pe baza cererilor de transfer ale beneficiarului și în urma verificării de către MMAP a eligibilității acestora, în limita valorii prevăzute în prezentul contract.
5. În cazul în care valoarea totală a Proiectului crește peste valoarea convenită prin prezentul Contract de finanțare, diferența astfel rezultată va fi suportată în întregime de Beneficiar.
6. Orice modificare a contractului de finanțare, agreată de părți, nu poate conduce la creșterea valorii finanțării nerambursabile a Proiectului.
7. Beneficiarului i se acordă finanțarea nerambursabilă în termenii și condițiile prezentului contract și anexele aferente acestuia, pe care Beneficiarul declară că le cunoaște și le acceptă.
8. Beneficiarul acceptă finanțarea nerambursabilă și se angajează să implementeze Proiectul, pe propria răspundere, în conformitate cu prevederile cuprinse în prezentul contract de finanțare, inclusiv anexele aferente acestuia, legislația națională și comunitară incidentă.

**Art. 4 Eligibilitatea activităților**

1. Activitățile aferente investițiilor sunt considerate eligibile dacă sunt în conformitate cu:
	* + - 1. Legislația europeană și națională aplicabilă;
	1. Instrucțiunile MIPE;
	2. Ghidul specific;
	3. Prevederile prezentului contract de finanțare și anexele aferente acestuia.
2. Activitățile care fac obiectul prezentului contract sunt eligibile dacă sunt cuprinse în mod expres în conținutul Cererii de sprijin, sunt efectuate în termenii și condițiile prezentului Contract de finanțare și sunt conforme Ghidului specific și Schemei de ajutor aplicabilă.
3. Perioada de eligibilitate a activităților se întinde pe toată perioada de implementare a Proiectului, stabilită conform art. 2 din prezentul Contract, precum și a termenelor limită stabilite în calendarul activităților din cererea de sprijin.
4. Beneficiarii care nu finalizează proiectul în perioada de eligibilitate a activităților vor suporta din bugetul propriu sumele necesare finalizării proiectului după aceasta perioadă, acestea fiind considerate activități neeligibile.
5. Nedetectarea de către MMAP a neconformităților privind activitățile nu afectează dreptul acesteia de a declara ulterior, pe parcursul executării Contractului, ca nefiind eligibile acele activități efectuate cu nerespectarea prevederilor legale incidente și/sau de a aplica măsurile ce se impun ca urmare a verificării/monitorizării/controlului/auditului.
6. În situația în care se constată legal manifestarea unor fenomene naturale, biotice sau abiotice care au condus la pierderi inevitabile de puieți la nivel de unitate stațională, în condițiile în care beneficiarul a planificat și executat toate lucrările în conformitate cu prevederile proiectului tehnic de împădurire, se va proceda la completarea plantației, iar costurile acestei activități, care nu a putut fi planificată inițial, vor fi acoperite la nivelul costului standard de înființare, multiplicat cu suprafața afectată (suprafața totală a unității staționale înmulțită cu procentul de afectare). Aceste costuri suplimentare vor fi prevăzute în cadrul unui Act adițional la Contractul de finanțare. Costurile pentru refacerea plantației sunt aplicabile doar plantațiilor aflate în primul an de vegetație. Pierderile care nu sunt documentate și nu respectă prevederile OMMAP nr. 766/2007 aplicabile lucrărilor de împădurire nu pot fi luate în considerare, urmând a fi suportate de beneficiar.
7. În situația prevăzută la alin. (6), plantația va trebui refăcută sau completată de beneficiar în primul sezon de repaus vegetativ. Se va utiliza aceeași formulă de împădurire, cu excepția cazurilor în care proiectantul, cu confirmarea Gărzii Forestiere, consideră că este necesară utilizarea unei noi formule de împădurire, datorită unor condiții pedostaționale modificate ca urmare a manifestării fenomenelor naturale, biotice sau abiotice.
8. În situația prevăzută la alin. (6), când condițiile conduc la imposibilitatea refacerii plantației pe terenul respectiv, contractul de finanțare va putea fi modificat prin Act adițional, fără alte obligații de returnare a sprijinului din partea beneficiarului.

**Art. 5 Indicatorii proiectului**

1. **Indicatorii de Proiect sunt:**
* **Suprafață nou împădurită: trup pădure (ha) / perdele forestiere (ha).**
1. Beneficiarul are obligația să îndeplinească indicatorii Proiectului astfel cum aceștia sunt prevăzuți în Cererea de sprijin și în Proiectul tehnic de împădurire, parte integrantă din prezentul contract.
2. Beneficiarul are obligația de a furniza MMAP, în termenele solicitate de acesta, orice informații și documente justificative necesare și relevante privind acești indicatori pentru măsurarea stadiului de îndeplinire a jaloanelor/țintelor.

**Art. 6 Transferul sumelor**

1. Finanțarea va fi acordată în baza cererilor de transfer, elaborate în conformitate cu prevederile Ordonanței de urgență a Guvernului nr. 124/2021 cu modificările și completările ulterioare.
2. Plata primei pentru întocmirea proiectului tehnic de împădurire care a fost avizat de Garda Forestieră se poate solicita, pe baza cererii de transfer depusă de către Beneficiar, după intrarea în vigoare a contractului de finanțare.
3. Plata primei aferente lucrărilor de înființare a plantației și după caz, prima aferentă lucrărilor de împrejmuire pot fi solicitate, pe baza cererii de transfer depusă de către Beneficiar, după întocmirea raportului de verificare a lucrărilor de instalare a plantației și încărcarea în aplicația PGI a acestuia de către Garda Forestieră.
4. Plata aferentă lucrărilor de întreținere a plantației se va face anual, pe baza cererii de transfer depusă de către Beneficiar, după întocmirea raportului de verificare a ultimei lucrări de întreținere din anul respectiv și încărcarea acestuia în aplicația PGI acestuia de către Garda Forestieră
5. întreținere și, după caz, refacerea plantației, vor fi plătite beneficiarului întotdeauna după efectuarea lucrărilor și întocmirea documentului de recepționare a acestora de către Garda Forestieră arondată teritorial, pe baza unei Cereri de transfer depusă de beneficiar.
6. Beneficiarul este responsabil cu transmiterea cererilor de transfer către MMAP. Acesta depune la MMAP cereri de transfer pentru solicitarea aferentă primei în termen de 15 zile lucrătoare de la primirea propunerii de autorizare a plății emise de GF.
7. Plata efectivă a ajutorului se efectuează de către MMAP, sub forma primelor menționate la art. 12 din Ordinul ministrului mediului, apelor și pădurilor nr. 2121/2022 cu completările și modificările ulterioare, pe baza rapoartelor de verificare a lucrărilor şi a propunerilor de autorizare la plată comunicate de către Garda Forestieră arondată teritorial (denumită în continuare GF) şi în urma parcurgerii procedurilor specifice ale MMAP.
8. Costurile standard plătite beneficiarilor, menționate la alin. (2) și (3), sunt sume fixe, iar beneficiarul nu va prezenta odată cu cererea de transfer documente justificative pentru documentarea cheltuielilor efectuate.
9. MMAP va efectua autorizarea în termen de maximum 10 zile lucrătoare de la data depunerii de către Beneficiar a cererii de transfer. În cazul în care sunt necesare clarificări, termenul de plată se întrerupe pe perioada clarificărilor, fără ca perioadele de întrerupere cumulate să depășească 10 zile lucrătoare.
10. Transferul sumelor solicitate de către beneficiar prin cererile de transfer se realizează în limita creditelor aprobate în buget cu această destinație.
11. În termen de 5 zile lucrătoare de la data aprobării documentelor de către ordonatorul principal de credite, MMAP va efectua plata sumelor autorizate într-un cont distinct de disponibil deschis pe numele beneficiarului la o unitate teritorială a Trezoreriei Statului/instituție financiar bancară.
12. În ziua următoare virării, MMAP transmite beneficiarului o notificare privind plata aferentă sumelor autorizate din cererea de transfer.
13. În cazul ultimei cereri de transfer depuse de beneficiar în cadrul proiectului, termenul prevăzut la alin. (6) poate fi prelungit cu durata necesară efectuării tuturor verificărilor procedurale, fără a depăși 45 (patruzeci și cinci) de zile de la data depunerii cererii de transfer.
14. În cazul epuizării creditelor bugetare disponibile în anul în curs, prevăzute în bugetul MMAP cu această destinație, MMAP înștiințează beneficiarul contractului de finanțare cu privire la această situație și procesul de plată se va suspenda până când conturile MMAP sunt alimentate cu sumele aferente cererilor de transfer. În cazul suspendării procesului de plată, beneficiarul are dreptul să solicite suspendarea sau prelungirea implementării Proiectului, fără a se depăși perioada de finalizare a Planului național de redresare și reziliență.

**Art. 7 Drepturile și obligațiile părților**

1. **Drepturile și obligațiile MMAP**:
2. are obligația de a efectua transferul fondurilor în conformitate cu prevederile articolului 6 din prezentul Contract;
3. are obligația de a informa Beneficiarul în timp util cu privire la orice decizie luată care poate afecta implementarea Proiectului, precum și cu privire la rapoartele, concluziile și recomandările care au impact asupra procesului de implementare a Proiectului, formulate de MIPE, Comisia Europeană și orice altă autoritate competentă;
4. are obligația de a răspunde în scris conform competențelor legale, oricărei solicitări a Beneficiarului privind informațiile sau clarificările pe care acesta le consideră necesare pentru implementarea Proiectului;
5. are dreptul de a monitoriza, din punct de vedere tehnic (prin Garda Forestieră arondată teritorial) și financiar, implementarea Proiectului în vederea asigurării îndeplinirii obiectivelor acestuia și prevenirii neregulilor;
6. are dreptul să emită instrucțiuni, oricând, pe toată durata perioadei de implementare a proiectului, în vederea executării prezentului contract de finanțare, care au caracter obligatoriu pentru Beneficiar;
7. are obligația de a verifica legalitatea și regularitatea cheltuielilor, bazându-se pe sistemul de control financiar preventiv propriu, respectiv pe sistemul de control financiar preventiv delegat, sistem instituit la nivel național prin Legea nr. 500/2002 privind finanțele publice, republicată, cu modificările și completările ulterioare;
8. are dreptul de a solicita Beneficiarului rapoarte de progres trimestriale/semestriale sau ori de câte ori se impune, precum și orice alte documente privind implementarea proiectului;
9. are dreptul să ia măsuri adecvate pentru prevenirea, depistarea, constatarea și corectarea fraudei, a corupției și a conflictelor de interese, care afectează interesele financiare ale Uniunii Europene și să întreprindă orice acțiune legală pentru recuperarea fondurilor care au fost deturnate, inclusiv în legătură cu orice măsură de punere în aplicare a reformelor și a proiectelor incluse în cadrul PNRR;
10. are obligația de a desfășura activitatea de constatare a neregulilor și activitatea de constatare a dublei finanțări, respectiv, activitatea de stabilire și recuperare a creanțelor bugetare, în relația cu beneficiarii săi, în conformitate cu dispozițiile legale incidente;
11. are obligația de a suspenda plata tuturor sumelor solicitate de Beneficiar aferente operațiunilor pentru care a fost formulată o neregulă gravă, și dacă s-a dispus trimiterea în judecată, până la rămânerea definitivă a hotărârii instanței de judecată;
12. are dreptul de a lua măsuri privind suspendarea plăților către Beneficiar în cazul depistării unei suspiciuni de fraudă;
13. are dreptul de a emite decizie de suspendare a Contractului ca urmare a Deciziei CE de dezangajare a fondurilor aferente acordurilor de finanțare încheiate cu România în cadrul Mecanismului de redresare și reziliență;
14. are dreptul de a recupera de la beneficiari sumele aferente proiectelor ai căror indicatori nu au fost îndepliniți, cu aplicarea prevederilor contractului de finanțare și în conformitate cu dispozițiile legale incidente;
15. are obligația de a recupera creanțele rezultate în urma constatării unui conflict de interese/ dublă finanțare la beneficiari sau creanțe de altă natură, stabilite prin titlurile de creanță emise în acest sens, respectiv procese-verbale de constatare și stabilire a creanțelor bugetare rezultate din nereguli sau decizii de reziliere a contractelor de finanțare;
16. are obligația de a emite pe numele beneficiarilor o decizie de reziliere a contractului de finanțare conform prevederilor acestuia și de a individualiza sumele de restituit exprimate în moneda națională. În acest sens, decizia de reziliere reprezintă titlu de creanță;
17. are dreptul de a verifica furnizarea datelor și informațiilor privind beneficiarii reali ai destinatarilor finali ai fondurilor/contractorilor, de a identifica și raporta beneficiarii reali de fonduri din PNRR, direcți sau indirecți, precum și de a solicita informații de la beneficiarii reali, așa cum sunt aceștia definiți la art. 3 alin. (6) din Directiva (UE) 2015/849 a Parlamentului European și a Consiliului.
18. are dreptul de a verifica îndeplinirea condițiilor pentru efectuarea transferurilor, de a autoriza cererile de transfer și de a efectua plățile către beneficiar/parteneri, în cadrul contractului de finanțare cu respectarea prevederilor Hotărârii Guvernului nr. 209/2022;
19. are dreptul de a evalua şi controla capacitatea administrativă a beneficiarului privind îndeplinirea cerințelor determinate de asigurarea realității, legalității şi regularității cheltuielilor decontate şi respectării instrucțiunilor, procedurilor, reglementărilor și regulamentelor europene, precum şi a altor prevederi legale în domeniul implementării proiectelor finanțate din fonduri europene aferente Mecanismului de Redresare și Reziliență;
20. monitorizează beneficiarii cu privire la îndeplinirea măsurilor legate de vizibilitatea fondurilor din partea Uniunii Europene, în conformitate cu prevederile Manualului de identitate vizuală al PNRR; MMAP va informa Beneficiarul despre data închiderii oficiale/parțiale a PNRR prin intermediul mijloacelor publice de informare.
21. **Drepturile și obligațiile Beneficiarului**:
22. are obligația să utilizeze eficient, efectiv și transparent fondurile prevăzute în cadrul prezentului Contract de finanțare, să utilizeze finanțarea exclusiv cu respectarea termenilor și condițiilor Contractului de finanțare;
23. are obligația să implementeze Proiectul pe propria răspundere, în conformitate cu prevederile prezentului Contract de finanțare, ale legislației naționale și comunitare incidente, cu respectarea regulilor obligatorii pentru împădurire / reîmpădurire stabilite prin Strategia Națională Forestieră 2020 – 2030 precum și cu respectarea normelor tehnice amendate în conformitate cu aceasta. În cazul externalizării/contractării unor activități din cadrul Proiectului, responsabilitatea pentru implementarea acelor activități revine exclusiv Beneficiarului;
24. are obligația de a respecta toate instrucțiunile emise MMAP/MIPE pe toată durata de implementare și durabilitate a proiectului, și de a utiliza formularele elaborate în scopul implementării proiectului;
25. are obligația să furnizeze MMAP orice documente, informații și clarificări privind îndeplinirea oricărei obligații prevăzute în prezentul contract sau care privesc modul de implementare a proiectului, la solicitarea expresă a acestuia sau ori de câte ori se impune;
26. are obligația de a respecta toate condițiile stabilite prin Schema de ajutor și Ghidul specific, precum și pe cele asumate prin cererea de sprijin și proiectul tehnic de împădurire, în caz contrar MMAP are dreptul de a aplica sancțiunile corespunzătoare;
27. după semnarea contractului de finanțare, lucrările de înființare a plantațiilor forestiere se vor realiza de regulă cel târziu la începutul următorului sezon de vegetație, fără însă a depăși data calendaristică de 31 mai a anului respectiv. Prin excepție, în cazuri deosebite, ce vor fi documentate, se poate decala înființarea plantației cu maximum 1 an față de termenul prevăzut anterior.
28. are obligația de a notifica în aplicația informatică „Program de gestionare împăduriri PNRR” (PGI) finalizarea fiecărei etape de lucrări, în ordinea cronologică a lucrărilor prevăzută în proiect. Lucrările de întreținere a plantației vor fi anunțate individual, în termen de 5 zile de la finalizarea acestora.
29. are obligația de a notifica MMAP și de a încărca în aplicația informatică PGI Raportul întocmit de Garda Forestieră și propunerea de autorizare a plăților pentru lucrările efectuate și recepționate. După finalizarea controlului anual al regenerărilor și centralizarea rezultatelor, beneficiarul are obligația de a notifica GF arondată teritorial, încărcând în aplicația informatică PGI și centralizarea rezultatelor.
30. are obligația de a întocmi și a transmite către MMAP cererile de transfer, în baza Raportului și a Propunerii de autorizare a plăților întocmite de GF, spre a fi verificate de MMAP în vederea efectuării plății. Fiecare cerere de transfer transmisă către MMAP trebuie să reflecte separat, pentru fiecare an calendaristic, cheltuielile efectuate în cadrul proiectului;
31. plățile aferente întocmirii proiectului tehnic de împădurire care a fost avizat de Garda Forestieră, se pot solicita după intrarea în vigoare a contractului de finanțare;
32. are obligația să țină o evidență contabilă distinctă, folosind conturi analitice distincte;
33. are obligația să depună Graficul inițial estimativ privind estimările trimestriale de fonduri și termenele de depunere a cererilor de transfer, în care va preciza numărul estimat de cereri de transfer și valoarea acestora, în termen de cel mult 30 de zile calendaristice de la semnarea contractului de finanțare sau odată cu depunerea cererii de transfer. Numărul de cereri și valorile aferente pot fi modificate ulterior prin depunerea de Grafice estimative rectificative.
34. are obligația de a transmite trimestrial, până la data de 20 a lunii următoare perioadei de raportare, formularul „Notificare cu privire la reconcilierea contabilă”, din care să rezulte sumele primite de la MMAP în conformitate cu prezentul contract de finanțare;
35. are obligația de a încărca în sistemul informatic al PNRR toate documentele și să completeze datele pentru care este răspunzător, actualizându-le corespunzător ori de câte ori este cazul, conform instrucțiunilor emise de MMAP;
36. are obligația de a transmite rapoarte de progres cu privire la implementarea activităților aferente Proiectului, trimestrial sau ori de câte ori se va solicita în scris de către MMAP, inclusiv situația plăților efectuate pentru îndeplinirea Proiectului, precum și orice alte documente privind implementarea proiectului;
37. are obligația de a solicita, în scris, punctul de vedere al MMAP, cu privire la aspectele survenite de natură să afecteze buna implementare a Proiectului;
38. se asigură că în contractele încheiate cu terțe părți se prevede obligația acestora de a asigura disponibilitatea informațiilor și documentelor referitoare la proiect cu ocazia misiunilor de control desfășurate de MMAP sau de alte structuri cu competențe în controlul și recuperarea debitelor aferente fondurilor comunitare și/sau fondurile publice naționale aferente acestora, după caz;
39. are obligația să respecte în toate etapele de implementare a proiectului, precum și pe durata întregului ciclu de viată a investiției, principiului „Do No Significant Harm” (DNSH) (a nu prejudicia în mod semnificativ), astfel cum este prevăzut la Articolul 17 din Regulamentul (UE) 2020/852;
40. are obligația de a permite accesul neîngrădit, inclusiv la sediul său, autorităților naționale și europene cu atribuții de verificare, control şi audit, inclusiv coordonatorului național, în limitele competențelor ce le revin, în baza notificării transmise de către aceștia, cu respectarea termenelor și condițiilor stabilite în conformitate cu prevederile legale aplicabile şi cu prevederile prezentului contract. În acest sens pune la dispoziția acestora toate documentele și informațiile solicitate privind proiectul și contractul de finanțare şi întreprinde toate măsurile necesare pentru a asigura buna desfășurare a activităților de verificare derulate de autoritățile de audit sau de control;
41. are obligația de a realiza, la termenele specificate, toate măsurile necesare implementării recomandărilor/constatărilor rezultate ca urmare a misiunilor de asistență/monitorizare/verificare/control/audit;
42. are obligația de a menține evidențele și documentele justificative, inclusiv datele statistice și alte înregistrări referitoare la proiect, cu precădere în format electronic. Evidențele și documentele referitoare la audituri, căi de atac, litigii sau reclamații referitoare la angajamente juridice sau referitoare la investigații ale EPPO/OLAF/DLAF/DNA se păstrează până în momentul încheierii acestor audituri, căi de atac, litigii, reclamații sau investigații, cu respectarea obligațiilor legale privind arhivarea acestora. În cazul evidențelor și al documentelor referitoare la investigațiile EPPO/OLAF/DLAF/DNA, obligația de păstrare se aplică de îndată ce respectivele investigații au fost notificate destinatarului. În acest sens, evidențele și documentele se păstrează fie sub formă de originale sau copii certificate conform cu originalul, fie pe suporturi de date acceptate în mod uzual, inclusiv sub formă de versiuni electronice ale documentelor originale sau documente existente numai în versiune electronică, prin aplicarea semnăturii electronice. Acolo unde există versiuni electronice, dacă astfel de documente îndeplinesc cerințele legale aplicabile pentru a fi considerate echivalente cu originalul și pentru a fi utilizate în cadrul unui audit, documentele originale pe suport hârtie nu sunt necesare;
43. are obligația de a arhiva în mod corespunzător, în conformitate cu reglementările legale incidente, toate datele/documentele aferente procesului de implementare a contractului de finanțare, atât în format fizic, cât și în format electronic, inclusiv în scopul permiterii accesului neîngrădit la aceste documente entităților naționale/europene cu atribuții în verificarea, controlul și auditarea fondurilor europene și naționale. Documentele trebuie să fie ușor accesibile și arhivate astfel încât să permită verificarea acestora. Beneficiarul este obligat să informeze MMAP cu privire la locul arhivării, în termen de 5 (cinci) zile lucrătoare de la data intervenirii oricăror modificări;
44. are obligația arhivării și păstrării evidenței informațiilor/datelor și documentelor despre ajutoarele de stat primite pentru o perioadă de minimum 10 ani de la data la care a fost acordată ultima alocare specifică, potrivit Ghidului specific, art. 42 și 43 din Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare;
45. are obligația păstrării evidenței informațiilor despre fondurile obținute pentru o perioadă de minimum 20 ani de la data la care au fost acordate ultimele fonduri;
46. are obligația de a restitui MMAP orice sumă ce constituie plată nedatorată/sume necuvenite plătite, în cadrul prezentului contract de finanțare, în termen de 5 (cinci) zile lucrătoare de la data primirii notificării. Modalitatea de recuperare a sumelor se realizează în condițiile Ordonanței de urgență a Guvernului nr. 124/2021 și Hotărârii Guvernului nr. 209/2022;
47. are obligația să informeze MMAP despre orice situație care poate determina întârzierea sau rezilierea/încetarea executării prezentului contract de finanțare, în termen de maximum 5 (cinci) zile lucrătoare de la data luării la cunoștință despre o astfel de situație, urmând ca MMAP să decidă cu privire la măsurile corespunzătoare;
48. are obligația de a respecta prevederile contractului de finanțare în ceea ce privește informarea și promovarea Proiectului și va păstra, pe toată durata derulării PNRR, plus încă cel puțin 5 ani de la închiderea acestuia, dovezile, inclusiv vizuale, ale îndeplinirii obligațiilor privind comunicarea pentru proiect;
49. beneficiarul își asumă integral răspunderea pentru prejudiciile cauzate terților din culpa sa, pe durata contractului. MMAP va fi degrevat de orice responsabilitate pentru prejudiciile cauzate terților de către Beneficiar, ca urmare a executării prezentului contract de finanțare;
50. beneficiarul își exprimă acordul cu privire la prelucrarea, stocarea și arhivarea datelor obținute pe parcursul desfășurării Contractului de finanțare, în vederea utilizării, pe toată durata, precum și după încetarea acestuia, în scopul verificării modului de implementare și/sau a respectării clauzelor contractuale și a legislației naționale și comunitare, precum și pentru întocmirea de situații și statistici;
51. în cazul unei defecțiuni a sistemului informatic al PNRR sau a absenței unei conexiuni de date stabilă, Beneficiarul va prezenta informațiile solicitate în format scriptic, urmând a încărca documentele respective în sistemul informatic al PNRR, de îndată ce sistemul informatic este funcțional;
52. în perioada de durabilitate beneficiarul finanțării din PNRR se obligă:
53. să mențină investiția realizată pe o perioadă de 20 de ani de la înființarea plantației respectând condiţiile referitoare la realizarea lucrărilor de împădurire şi întreţinere a plantaţiilor prevăzute în Schema de ajutor (asigurând mentenanța și serviciile asociate necesare);
54. să nu realizeze o modificare asupra calității de proprietar/administrator al investiției componentă a proiectului, decât în condițiile prevăzute în Ghidul specific. Orice modificare a calității de proprietar/administrator/deținător asupra terenului pe care se realizează investiția va fi notificată în regim de urgență către MMAP, iar succesorul în drepturi al beneficiarului preia toate drepturile și obligațiile prevăzute în prezentul contract de finanțare, precum și cele prevăzute în sarcina beneficiarului prin Ghidul specific. Ambele părți răspund cu privire la predarea/primirea documentelor de evidență privind lucrările executate conform proiectului, precum și cu privire la păstrarea/arhivarea acestora în condițiile din prezentul contract, cu respectarea legislației incidente. Eventualele modificări intervenite cu privire la calitatea de beneficiar vor fi consemnate printr-un Act adițional la prezentul contract, în caz contrar, actele de dispoziție sau orice alte acte intervenite cu privire la proprietatea/administrarea/deținerea terenului pe care se efectuează investiția, fără respectarea obligației de menținere a acesteia în perioada de durabilitate a proiectului, astfel cum se prevede la art. (2), **nu sunt opozabile MMAP;**
55. să nu realizeze o modificare substanțială care afectează natura, obiectivele sau condițiile de realizare ale investiției.
56. în situația în care plantația creată în baza schemei de ajutor este defrișată/distrusă total sau parțial pe parcursul derulării sau după finalizarea prezentului contract, în perioada de 20 de ani de la înființare, cu excepția cazurilor de forță majoră, beneficiarul schemei sau persoana vinovată va rambursa sumele primite în cadrul acestei scheme aferente suprafeței afectate;
57. are obligația de a informa MMAP în termen de maximum 3 zile lucrătoare cu privire la următoarele aspecte, care nu vor face obiectul aprobării MMAP:
	1. schimbarea denumirii, schimbarea adresei sediului beneficiarului;
	2. schimbarea contului special deschis pentru Proiect;
	3. înlocuirea reprezentantului legal/împuternicitului;
58. are obligația de a respecta criteriile de eligibilitate stabilite prin ghidul specific, după caz, la momentul contractării, implementării, precum și pe perioada de durabilitate a proiectului;
59. are obligația să colaboreze cu autoritățile și instituțiile responsabile pentru parcurgerea tuturor etapelor derulării schemei de ajutor de stat, astfel cum sunt prevăzute în Ghidul specific;
60. în situaţia în care beneficiarul este eligibil numai pentru acordarea costurilor standard de instalare (cazul persoanelor juridice de drept public), va continua să implementeze prevederile Proiectului tehnic de împădurire referitoare la lucrările de întreţinere a plantaţiei, precum și prevederile Schemei de ajutor de stat referitoare la menţinerea plantaţiei pe toată perioada de valabilitate a contractului de finanțare şi va accepta controalele efectuate de GF și MMAP în acest sens.

**Art. 8 Angajamente comune ale părților**

Părțile se angajează:

1. Să îndeplinească în mod corespunzător obligațiile, atribuțiile și responsabilitățile ce le revin în baza prezentului contract, cu respectarea principiilor transparenței, parteneriatului, a unui management adecvat și a bunei gestiuni financiare și cu protecția intereselor financiare ale U.E., în conformitate cu prevederile legislației europene şi naționale în vigoare, precum și în conformitate Instrucțiunile MMAP/ MIPE.
2. Să nu utilizeze informațiile și documentele ce rezultă din activitatea de executare a prezentului contract sau la care au acces în vederea implementării prezentului contract, în alt scop decât acela de a-şi îndeplini obligațiile ce le revin cu respectarea prevederilor legale privind transparența, accesul la informații, precum şi protecția datelor cu caracter personal.
3. Să țină o evidență strictă şi să păstreze toate datele, rapoartele, corespondența şi documentele legate de fiecare etapă a implementării proiectului, inclusiv, dar fără a se limita la acestea, documentele referitoare la cheltuielile efectuate în cadrul proiectului, așa cum este reglementat de legislația națională și europeană incidentă, asigurând arhivarea corespunzătoare a acestora, pe întreaga perioadă de valabilitate a contractului.

**Art. 9 Modificarea, completarea și suspendarea contractului de finanțare**

1. Prezentul contract poate fi modificat și/sau completat prin una din următoarele modalități:
2. prin efectul legii, ca urmare a intrării în vigoare a unor prevederi legale care produc efecte asupra conținutului prezentului contract, inclusiv în situația în care, pe parcursul derulării acestuia intervin modificări/revizuiri ale Deciziei de punere în aplicare a Consiliului din 3 noiembrie 2021 de aprobare a evaluării planului de redresare și reziliență al României;
3. prin acordul de voință al părților realizat prin Act adițional, încheiat în aceleași condiții ca și Contractul de finanțare, cu excepțiile menționate la alineatele (2) – (4);
4. Prin excepție de la prevederile alin. (1) lit. b), MMAP are dreptul de a modifica/completa, prin Notificare, fără acordul beneficiarului, următoarele documente care fac parte integrantă din contractul de finanțare:
5. Anexa II: Graficul estimativ al cererilor de transfer;
6. Anexa III: Mecanismul de finanțare.
7. Prin excepție de la prevederile alin. 1 lit. b), Beneficiarul are dreptul de a opera următoarele modificări, prin notificare, fără acordul MMAP:
8. schimbarea denumirii, schimbarea adresei sediului beneficiarului;
9. schimbarea structurii acționariatului beneficiarului (atunci când elementele de identificare ale beneficiarului nu se modifică);
10. schimbarea contului special deschis pentru Proiect;
11. înlocuirea reprezentantului legal/împuternicitului;
12. înlocuirea partenerilor și/sau diminuarea/creșterea numărului de parteneri din acordul de parteneriat;
13. înlocuirea sau introducerea de membri noi în echipa de implementare;
14. alte situații temeinic justificate (care nu fac obiectul amendării Contractului prin Act Adițional (ex: schimbarea cărții de identitate).
15. Prin excepție de la prevederile alin. (1) lit. b), Beneficiarul poate opera următoarele modificări/completări ale contractului de finanțare, prin Notificare, cu acordul MMAP:
16. modificări privind perioada de implementare a proiectului, cu respectarea termenelor limită stabilite prin Ghidul specific, care nu pot fi depășite;
17. modificări intervenite în bugetul proiectului, în situația în care acestea determină majorarea sau micșorarea valorii neeligibile, respectiv micșorarea valorii eligibile aprobate.
18. Actul adițional intră în vigoare la data semnării de către ultima parte.
19. Actul adițional nu poate avea caracter retroactiv şi nu poate avea scopul sau efectul de a produce schimbări în Contract, care ar putea aduce atingere condițiilor inițiale de acordare a finanțării, fiind susținut prin justificări temeinice cu privire la conservarea scopului și obiectivelor proiectului și a sustenabilității sale financiare.
20. Prin excepție de la alin. (5) și (6), în cazurile în care prin actul adițional se confirmă modificări intervenite în legislația națională şi/sau europeana relevantă, cu impact asupra executării prezentului Contract, modificările respective intră în vigoare de la data menționată în actul normativ corespunzător.
21. Contractul poate fi suspendat în următoarele cazuri:
22. de către MMAP/Beneficiar, în caz de forță majoră;
23. în condițiile art. 6 alin. (14);
24. alte situații prevăzute de lege.

**Art. 10 Contractarea și cesiunea**

Prezentul Contract, precum şi toate drepturile şi obligațiile decurgând din implementarea acestuia nu pot face obiectul cesiunii totale sau parțiale, novației, subrogației sau a oricărui alt mecanism de transmisiune şi/sau transformare a obligațiilor şi drepturilor.

**Art. 11 Conflict de interese**

Părțile se obligă să ia toate măsurile pentru respectarea regulilor pentru evitarea conflictului de interese, în conformitate cu prevederile legislației naționale și/sau europene incidente, fără a se limita la acestea, precum și să se informeze reciproc, de îndată , dar nu mai târziu de 5 zile, din momentul luării la cunoștință, în legătură cu orice situație care dă naștere sau este posibil să dea naștere unui astfel de conflict.

**Art. 12 Monitorizarea, controlul și raportarea**

Monitorizarea și controlul privind implementarea Proiectului, corectitudinea, legalitatea, regularitatea și conformitatea cu cadrul legal a cheltuielilor efectuate de Beneficiar sunt realizate de către MMAP, în calitate de coordonator de reforme și/sau investiții, precum și de celelalte structuri cu atribuții de control/verificare/audit în cadrul Mecanismului de Redresare și Reziliență.

Monitorizarea va fi efectuată și după implementare, în perioada de durabilitate.

Verificările au în vedere respectarea condițiilor de acordare a ajutorului, verificări periodice privind starea plantațiilor, precum și aspecte administrative, financiare, tehnice, fizice etc. ale Proiectului. Verificarea plăților acordate prin schemă se poate realiza inclusiv prin aplicarea metodelor de eșantionare.

MMAP analizează progresul implementării Proiectului prin:

1. verificare documentară și vizite de monitorizare, inclusiv prin Gărzile Forestiere;
2. verificarea datelor introduse de Beneficiar/GF în PGI;

Toate documentele justificative emise într-o altă limbă decât limba română se prezintă însoțite de traducerea acestora în limba română, efectuată de către un traducător autorizat.

MMAP poate solicita Beneficiarului clarificări sau documente suplimentare, care trebuie transmise în termen de maximum 5 zile lucrătoare de la data primirii notificării.

MMAP poate efectua vizite de monitorizare/verificare la fața locului, la sediul Beneficiarului şi/sau al partenerilor de proiect, precum şi la oricare din locațiile Proiectului, oricând, pe durata de valabilitate a prezentului Contract.

1. Beneficiarul și/sau partenerii de proiect au obligația de a permite accesul reprezentanților MMAP la sediile lor sau la oricare din locurile și spațiile unde se implementează Proiectul, inclusiv accesul la sistemele informatice care au legătură directă cu Proiectul, de a pune la dispoziția acestora toate datele și documentele solicitate privind gestiunea tehnică și financiară a Proiectului, atât pe suport hârtie, cât și în format electronic, precum și de a acorda tot sprijinul necesar pentru desfășurarea activității de verificare în bune condiții.
2. Documentele trebuie să fie ușor accesibile și arhivate, astfel încât să permită verificarea lor. Beneficiarul și/sau partenerii de proiect sunt obligați să informeze MMAP cu privire la locul arhivării documentelor și de a asigura reprezentanților MMAP accesul neîngrădit la documente în locul respectiv.
3. În urma derulării vizitei la fața locului, reprezentanți MMAP întocmesc un proces-verbal al vizitei ce va fi adus la cunoștința Beneficiarului.
4. Beneficiarul are obligația de a informa MMAP, la termenele stabilite de acesta din urmă, asupra modului concret de aplicare a recomandărilor făcute cu ocazia vizitelor la fața locului.

MMAP urmărește stadiul îndeplinirii cerințelor privind durabilitatea proiectului, conform contractului de finanțare prin:

1. Verificarea documentelor aferente îndeplinirii cerințelor privind durabilitatea proiectului și corectitudinea datelor și informațiilor din rapoartele de durabilitate elaborate și transmise de către beneficiar/încărcate de către beneficiar în aplicația informatică PGI și pe baza datelor primite de la beneficiar.
2. Vizitele de monitorizare la fața locului au drept scop verificarea în mod direct a îndeplinirii cerințelor privind durabilitatea proiectului și acuratețea/corelarea datelor înscrise în rapoartele de durabilitate, precum și de a asigura o comunicare adecvată cu beneficiarul.

**Art. 13 Recuperarea finanțării**

1. Termenii de *„neregulă”* și *„neregulă gravă”* au înțelesul dat de Legea aplicabilă.
2. În situația identificării unei nereguli, MMAP va întreprinde toate demersurile necesare pentru constatarea neregulii și stabilirea creanțelor bugetare, precum și orice alte măsuri, în conformitate cu legislația națională și comunitară.
3. Sumele transferate care nu sunt eligibile, în cazurile de dublă finanțare, respectiv în cele de stabilire a unei nereguli precum și sumele transferate care nu sunt eligibile din orice alt motiv, se restituie în termenele și condițiile prevăzute prin actele administrative/hotărârile judecătorești care le individualizează. Se vor recupera inclusiv sumele ce reprezintă accesoriile aferente rezultate din plata cu întârziere a titlurilor de creanță, calculate conform prevederilor legale.
4. Dacă prin legislație nu se prevede altfel, Beneficiarul va suporta din sursele proprii sumele necesare plății contravalorii neregulilor, inclusiv accesoriile aferente, ca urmare a imposibilității recuperării, dar și sumele aferente deciziilor de recuperare comunicate de către CE pentru neregulile grave constatate ori pentru neîndeplinirea țintelor/jaloanelor, potrivit gradului de nerealizare, după caz, prin raportare la obligațiile ce revin fiecărei părți.
5. După caz, pentru proiectele finanțate prin scheme de ajutor se vor calcula accesoriile aferente în condițiile prevederilor legale privind ajutoarele acordate.
6. Beneficiarul are obligația de a restitui orice sumă stabilită conform alin. (5), inclusiv dobânzile acumulate sumelor de restituit.
7. În cazul în care Beneficiarul nu restituie sumele puse în sarcina sa în termenul prevăzut prin actele de individualizare, acesta datorează accesoriile aferente, calculate conform prevederilor legale.
8. Recuperarea ajutorului de stat în situația prevăzută la art. 7 litera B alin. (34) se realizează conform prevederilor Ordonanței de urgență a Guvernului nr. 77/2014, ale Ordonanței de urgență a Guvernului nr. 70/2022 și/sau ale sistemului de sancțiuni aprobat prin ordin al ministrului mediului, apelor și pădurilor, după caz.

**Art. 14 Răspunderea părților**

1. Nici una dintre părți nu este şi nu poate fi ținută răspunzătoare pentru daunele/ prejudiciile cauzate unui terț din vina celeilalte părți sau cauzate celeilalte părți de către un terț în îndeplinirea prezentului contract şi/sau scopul implementării proiectului sau în legătură cu aceasta.
2. Fiecare parte este răspunzătoare pentru orice daune sau prejudicii cauzate celeilalte părți prin neîndeplinirea sau îndeplinirea cu întârziere şi/sau defectuoasă a obligațiilor ce îi revin, conform prevederilor prezentului contract.
3. În cazul constatării de către instituțiile îndreptățite, a nerealizării unei reforme sau investiții, sau a neexecutării culpabile a unei obligații, dintr-o vină imputabilă uneia dintre părțile semnatare ale acestui contract, aceasta atrage răspunderea civilă a părții aflate în culpă, în condițiile legii.

**Art. 15 Forța majoră și cazul fortuit**

1. Prin forță majoră se înțelege orice eveniment extern, imprevizibil, absolut invincibil și inevitabil intervenit după data intrării în vigoare prezentului contract, care împiedică executarea în tot sau în parte a contractului și care exonerează de răspundere partea care o invocă. Forța majoră exonerează de răspundere părțile în cazul neexecutării parțiale sau totale a obligațiilor asumate prin prezentul contract, pe toată perioada în care aceasta acționează şi numai dacă a fost notificată corespunzător celeilalte părți. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți.
2. În cazul apariției unor situații de forță majoră, acestea trebuie aduse la cunoștința MMAP, care va analiza posibilitatea continuării derulării contractului de finanțare.
3. Partea care invocă forța majoră are obligația de a notifica celeilalte părți cazul de forță majoră, în termen de 5 (cinci) zile calendaristice de la data apariției, de a dovedi existența situației de forță majoră în baza unui document eliberat sau emis de către autoritatea competentă, în termen de cel mult 15 (cincisprezece) zile calendaristice de la data comunicării acestuia. De asemenea, are obligația de a comunica data încetării situației de forță majoră, în termen de 5 (cinci) zile calendaristice de la încetare.
4. Părțile au obligația de a lua orice măsuri care le stau la dispoziție în vederea limitării consecințelor acțiunii forței majore.
5. Dacă partea care invocă forța majoră nu procedează la notificarea începerii şi încetării cazului de forța majoră, în condițiile şi termenele prevăzute, nu va fi exonerată de răspundere şi va suporta toate daunele provocate celeilalte părți prin lipsa de notificare.
6. Executarea contractului este suspendată de la data apariției cazului de forță majoră pe toată perioada de acțiune al acestuia, fără a prejudicia drepturile ce se cuvin părților.
7. În cazul în care forța majoră şi/sau efectele acesteia obligă la suspendarea executării prezentului contract pe o perioada mai mare de 3 (trei) luni, părțile se vor întâlni într-un termen de cel mult 10 (zece) zile calendaristice de la expirarea acestei perioade, pentru a conveni asupra modului de continuare, modificare sau încetarea contractului de finanțare.
8. Cazul fortuit așa cum este acesta definit la art. 1351, alin. (3) din Legea nr. 287/2009 Codul civil, nu este exonerator de răspundere contractuală a părților semnatare ale prezentului contract.

**Art. 16 Încetarea contractului de finanțare**

Prezentul contract de finanțare încetează:

* 1. la data prevăzută la art. 2 din prezentul contract, cu menținerea obligațiilor privind păstrarea evidențelor, precum și a sustenabilității investiției;
	2. prin acordul de voință al părților în acest sens, confirmat în scris, cu recuperarea integrală a finanțării acordate prin individualizarea sumelor ce se vor recupera în moneda națională, după caz;
	3. prin reziliere în condițiile art. 36 din Ordonanței de urgență a Guvernului nr. 124/2021 ori a prevederilor prezentului contract;
	4. din orice alte cauze prevăzute de lege.

MMAP poate decide unilateral rezilierea prezentului Contract fără îndeplinirea altor formalități și fără punerea în întârziere a celeilalte părți, **cu recuperarea integrală a sumelor plătite**, în următoarele cazuri:

* 1. dacă Beneficiarul încalcă prevederile art. 10;
	2. în cazul în care ulterior încheierii contractului, se constată că Beneficiarul nu a îndeplinit condițiile de eligibilitate la data depunerii cererii de sprijin sau la data semnării contractului de finanțare;
	3. dacă indicatorii Proiectului, așa cum au fost menționați în cererea de sprijin, respectiv în Proiectul tehnic de împădurire, nu au fost îndepliniți, cu efecte depline asupra rezultatului Proiectului;
	4. dacă se constată faptul că Proiectul face obiectul dublei finanțări și întreaga finanțare acordată este afectată;
	5. în cazurile prevăzute la art. 7 litera B alin. (31) sau (34);
	6. în cazul în care Beneficiarul încalcă principiul de „a nu prejudicia în mod semnificativ” (DNSH – „Do No Significant Harm”).

**Art.17 Soluționarea litigiilor**

1. Părțile trebuie să acționeze cu bună credință și să depună toate diligențele necesare în vederea soluționării pe cale amiabilă a oricărei dispute, controverse sau neînțelegeri care pot apărea între ele în cadrul sau în legătură cu îndeplinirea prezentului contract de finanțare.
2. În cazul în care părțile nu ajung la soluționarea litigiului pe cale amiabilă, atunci părțile se pot adresa instanțelor judecătorești competente.

**Art. 18 Corespondența între părți**

1. Întreaga corespondență legată de prezentul contract de finanțare, inclusiv orice notificare, avizare, acord, aprobare, certificare sau decizie în legătură cu prezentul contract se va face în scris, inclusiv prin mijloace electronice, conform legislației naționale și/sau europene incidente şi/sau a Instructiunilor MIPE/MMAP. În cazul în care legislația sau procedurile nu prevăd în mod expres un termen, comunicarea se va realiza în termen de 5 zile lucrătoare de la momentul care face obiectul notificării, respectiv de la momentul înregistrării comunicării.
2. MMAP poate comunica inclusiv prin instrucțiuni, modele și formate de formulare pentru aplicarea prevederilor prezentului contract.
3. Întreaga corespondență legată de prezentul Contract de Finanţare se va face la următoarele adrese:
* **Pentru BENEFICIAR: .................,** localitatea .................., str. ........................ nr. ............., județ ......., România, telefon ......, fax ..........., e-mail: ..........................;
* **Pentru MMAP:** București, Calea Plevnei nr. 139, cod poștal 060011, sector 6, telefon: 0722 644 337, e-mail: dgpnrr@mmediu.ro.

**Art.19 Legea aplicabilă**

 Contractul de finanțare se interpretează și este guvernat de legea română.

**Art. 20 Transparență**

Părțile sunt de acord ca următoarele date să fie publicate, fără a se limita la acestea: denumirea coordonatorului național, denumirea coordonatorului de reforme și/sau investiții, denumirea componentelor, denumirea proiectului, valoarea totală a finanțării acordate, datele de începere și de finalizare ale contractului, locul de implementare a acestuia, principalii indicatori, beneficiarii finali, precum plățile efectuate în cadrul prezentului contract de finanțare.

**Art. 21 Publicarea datelor**

Părțile se obligă ca, pe întreaga perioadă de implementare a prezentului contract să asigure vizibilitatea rezultatelor.

**Art. 22 Confidențialitate**

1. Fără a aduce atingere obligațiilor prevăzute în prezentul contract privind furnizarea informațiilor documentelor necesare desfășurării activităților de audit/control de către instituțiile/departamentele abilitate, părțile se angajează să depună toate diligențele pentru păstrarea confidențialității informațiilor/documentelor a căror furnizare/dezvăluire ar putea aduce atingere normelor care reglementează proprietatea intelectuală, precum și oricăror informații suspuse unor astfel de rigori de conduită .
2. Părțile vor fi exonerate de răspunderea pentru dezvăluirea informațiilor prevăzute la alineatul precedent dacă:
	1. informația a fost dezvăluită după ce a fost obținut acordul scris al celeilalte părți în acest sens,
	2. oricare dintre părți este obligată în mod legal să dezvăluie informația.

**Art. 23 Protecția datelor cu caracter personal**

* + 1. Prelucrarea, stocarea colectarea datelor cu caracter personal se va realiza în conformitate cu prevederile Regulamentului (UE) 2016/679 al Parlamentului European și al Consiliului privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE, în scopul implementării/monitorizării prezentului contract, implementării proiectului, precum și în scop statistic.
		2. Datele cu caracter personal, așa cum sunt clasificate în Regulamentul (UE) 679/2016, vor fi prelucrate în acord cu legislația menționată pe toată perioada contractuală, inclusiv pe perioada de verificare și urmărire a obiectivelor contractuale, în scopul și temeiul legal pentru care s-a perfectat prezentul contract.
		3. Părțile contractante vor lua măsuri tehnice și organizatorice adecvate, potrivit propriilor atribuții și competențe instituționale, în vederea asigurării unui nivel corespunzător de securitate a datelor cu caracter personal, fie că este vorba despre prelucrare sau transfer către terți ori publicare pe surse publice interne sau externe.
		4. Părțile contractante vor asigura potrivit propriilor atribuții și competențe instituționale toate condițiile tehnice și organizatorice pentru păstrarea confidențialității, integrității și disponibilității datelor cu caracter personal.
		5. Părțile contractante se vor informa și notifica reciproc cu privire la orice încălcare a securității prelucrării datelor cu caracter personal din prezentul contract, în vederea adoptării de urgență a măsurilor tehnice și organizatorice ce se impun și în vederea notificării Autorității Naționale de Supraveghere a Prelucrării Datelor cu Caracter Personal (ANSPDCP), conform obligațiilor ce decurg din prevederile Regulamentului (UE) 679/2016.
		6. Părțile contractante, prin reprezentații desemnați să prelucreze datele cu caracter personal din prezentul Contract și actele adiționale, în îndeplinirea scopului principal sau secundar al acestora, vor întocmi evidențele activităților de prelucrare conform art. 30 din Regulamentul (UE) 679/2016, precum și a consimțământului persoanelor vizate făcând dovada acestora în scris și format electronic ori de câte ori vor fi solicitate de către ANSPDCP.

**Art. 24 Măsuri de informare și publicitate**

1. MMAP este responsabil de monitorizarea beneficiarilor cu privire la îndeplinirea măsurilor legate de vizibilitatea fondurilor din partea Uniunii Europene, inclusiv, atunci când este cazul, afișând emblema Uniunii Europene și o declarație de finanțare corespunzătoare cu următorul conținut: „finanțat de Uniunea Europeană - NextGenerationEU“, precum și prin oferirea de informații specifice coerente, concrete și proporționale unor categorii de public diverse, care includ mass-media și publicul larg, cu respectarea prevederilor Manualului de identitate vizuală a PNRR elaborat de către Coordonatorul național al PNRR. Această monitorizare se va efectua cu respectarea prevederilor legislației naționale și europene incidente.
2. Beneficiarul este responsabil pentru implementarea activităților de informare și comunicare în legătură cu finanțarea obținută prin PNRR, în conformitate cu prevederile prezentului contract.

**Art. 25 Anexele contractului**

Următoarele documente se constituie anexe la prezentul contract și constituie parte integrantă la prezentul contract de finanțare, având aceeași forță juridică**:**

* Anexa I: Cererea de sprijin;
* Anexa III: Mecanismul de efectuare al plăților

**Art. 26 Dispoziții finale**

Prezentul contract de finanțare a fost încheiat într-un exemplar, semnat cu semnătură electronică.

**(Beneficiar)....................**

**Nume: ...........................**

**Funcţie: .........................**

**Semnătura:**

**Ministerul Mediului, Apelor și Pădurilor**

**Nume:**

**Funcţie: Ministru**

**Semnătura:**

**Avizat MMAP:**

**Control Financiar Preventiv Delegat**